钦定古今图书集成/明伦汇编/氏族典/第057卷 > 徐圜朗
## 钦定古今图书集成/明伦汇编/氏族典/第057卷 > 徐圜朗

按《唐书徐圜朗传》：“圜朗，兖州人。隋末为盗，据本郡，以
兵二万附李密。密败归窦建德。山东平，授兖州总管
鲁郡公。高祖遣盛彦师安辑河南，抵任城，会黑闼兵
起，圜朗执彦师应之，自号鲁王。黑闼以为大行台元
帅，兖、郓、陈、杞、伊、洛、曹、戴等州豪杰皆杀吏应贼。秦王
已破黑闼，遣兵屯济阴经略之。圜朗惧，河间人刘复”
礼说圜朗曰：“彭城有刘世彻，才略不常，迎立之功无
不济。”圜朗谓然，乃迎之。盛彦师以世彻若联叛，祸且
不解，即谬说曰：“闻公迎刘世彻，信乎？公亡无日矣。独
不见翟让用李密哉？”圜朗信之。世彻至，夺其兵，以为
司马，遣徇地，所至皆下，忌而杀之。会淮安王神通、李
世𪟝合兵攻圜朗，圜朗数败总管任瓌，遂围兖州。降
者争逾城圜，朗穷，弃城，与下数骑夜亡，为野人所杀。